**สัญญารับทุน อย. เพื่อศึกษาต่อ/ฝึกอบรมในประเทศ**

 สัญญาทำที่……………………………………..

วันที่........เดือน......................พ.ศ. .............

โดยที่รัฐบาลมีเจตจำนงจะส่งบุคคลไปศึกษาต่อ/ฝึกอบรม ในประเทศ เพื่อให้เกิดความรู้ความชำนาญงาน และให้กลับมารับราชการหรือปฏิบัติงานเป็นประโยชน์อย่างยิ่งแก่ประเทศชาติสืบไป และเป็นอำนาจหน้าที่ของสำนักงานคณะกรรมการอาหารและยา (ซึ่งต่อไปนี้เรียกว่า “สำนักงาน อย.”) ที่จะดำเนินการให้สำเร็จผลสมความมุ่งหมายดังกล่าว รวมทั้งจัดการในเรื่องเงินค่าใช้จ่ายศึกษาต่อ/ฝึกอบรม ที่จะต้องจ่ายตามระเบียบข้อบังคับที่สำนักงานคณะกรรมการอาหารและยา (อย.) กำหนด (ซึ่งต่อไปนี้เรียกว่า “ทุน อย.) ให้แก่ ผู้ได้รับการคัดเลือกเพื่อศึกษาต่อ/ฝึกอบรม ในประเทศ ตลอดระยะเวลาที่ศึกษาต่อ/ฝึกอบรม และควบคุมดูแลจัดการศึกษาต่อ/ฝึกอบรม สำหรับผู้ได้รับการคัดเลือกให้เป็นไปตามข้อความที่ระบุไว้ในสัญญานี้

และโดยที่………………………………………………………..…………….…………..อายุ.........................ปี

อยู่บ้านเลขที่.................................................................................ตรอก/ซอย......................................................

ถนน...................................................................................ตำบล/แขวง...............................................................

อำเภอ/เขต........................................................................จังหวัด.......................................................................

ตามสําเนาบัตรประจําตัวประชาชนแนบท้ายสัญญานี้ บิดาชื่อ............................................................................ มารดาชื่อ..................................................................................(ซึ่งต่อไปนี้เรียกว่า “ผู้รับทุน อย.”) เป็นผู้ได้รับ การคัดเลือกเพื่อศึกษาต่อ/ฝึกอบรม หลักสูตร..................................................................................................... ณ .................................................................ตั้งแต่วันที่ .................. เดือน.......................... พ.ศ. .....................มีกำหนดการศึกษาต่อ/ฝึกอบรม............... ปี..................... เดือน............ วัน ตามเจตจำนงดังกล่าวข้างต้น

ผู้รับทุนจึงขอทำสัญญาให้ไว้แก่สำนักงานคณะกรรมการอาหารและยา มีข้อความดังต่อไปนี้

ข้อ 1. ผู้รับทุนตกลงรับทุน อย. จากสำนักงานคณะกรรมการอาหารและยา เพื่อศึกษาต่อ/ฝึกอบรม ในประเทศ จนกว่าจะสำเร็จการศึกษา ตามโครงการศึกษาที่สำนักงานคณะกรรมการอาหารและยากำหนด

ข้อ 2. ในระหว่างที่รับทุน อย. ตามสัญญานี้ ผู้รับทุนตกลงจะไม่รับทุนอื่น เว้นแต่จะได้รับความเห็นชอบจากสำนักงานคณะกรรมการอาหารและยา และยินยอมอยู่ในความควบคุมดูแลของสำนักงานคณะกรรมการอาหารและยา โดยผู้รับทุนจะประพฤติปฏิบัติตามระเบียบ ข้อบังคับ หรือคำสั่งของสำนักงานคณะกรรมการอาหารและยา ที่ได้กำหนดหรือสั่งการเกี่ยวกับการควบคุมการศึกษา ความประพฤติ และหรือการใช้จ่ายเงิน ทั้งที่ได้ออกใช้บังคับอยู่แล้วในขณะที่ลงนามในสัญญานี้ และที่จะออกใช้บังคับต่อไปในภายหน้า โดยผู้รับทุนตกลงยินยอมถือว่าระเบียบ ข้อบังคับหรือคำสั่งต่างๆ ดังกล่าวเป็นส่วนหนึ่งของสัญญานี้ และผู้รับทุนจะเชื่อฟังและปฏิบัติตามคำสั่งและคำตักเตือนของผู้ที่สำนักงานคณะกรรมการอาหารและยามอบหมายให้ควบคุมดูแลด้วย

ข้อ 3. ในระหว่างที่รับทุน อย. ตามสัญญานี้ ถ้าผู้รับทุนสละสิทธิการรับทุน อย. ก็ดี หรือไม่เดินทางไปศึกษาต่อ/ฝึกอบรม ตามที่สำนักงานคณะกรรมการอาหารและยากำหนดก็ดี หรือถ้าผู้รับทุนฝ่าฝืน สัญญา ข้อ 2 หรือข้อ 13 จนสำนักงานคณะกรรมการอาหารและยา สั่งงดให้ทุน อย. หรือบอกเลิกสัญญาการ รับทุน อย. แก่ผู้รับทุนก็ดี ผู้รับทุนยินยอมรับผิดชดใช้เงินทุนตามที่ สำนักงานคณะกรรมการอาหารและยา ได้จ่ายไปแล้วทั้งสิ้นกับใช้เงินอีกสองเท่าของจำนวนเงินทุนดังกล่าวให้เป็นเบี้ยปรับแก่ สำนักงานคณะกรรมการอาหารและยา ด้วยทันที

ข้อ 4. ในระหว่างที่รับทุน อย. ตามสัญญานี้ ผู้รับทุนจะตั้งใจและขยันหมั่นเพียร พยายามอย่างดีที่สุดที่จะศึกษาต่อ/ฝึกอบรม ตรงตามโครงการที่สำนักงานคณะกรรมการอาหารและยากำหนด โดยจะไม่หลีกเลี่ยง ละเลย ทอดทิ้ง ยุติ หรือเลิกการศึกษาต่อ/ฝึกอบรม ก่อนสำเร็จตามโครงการศึกษาต่อ/ฝึกอบรมนั้น เว้นแต่จะยุติหรือเลิกการศึกษาต่อ/ฝึกอบรม โดยความเห็นชอบของสำนักงานคณะกรรมการอาหารและยา

ข้อ 5. ถ้าผู้รับทุนไม่ประพฤติหรือไม่ปฏิบัติตามสัญญาข้อ 2 หรือข้อ 4 ในประการหนึ่ง ประการใด ผู้รับทุนยินยอมรับโทษตามที่สำนักงานคณะกรรมการอาหารและยากำหนด

ในกรณีที่ผู้รับทุนไม่ประพฤติหรือไม่ปฏิบัติตามสัญญาข้อ 4 โดยหลีกเลี่ยงไม่เข้าหรืออยู่ศึกษาต่อ/ฝึกอบรม ในสถานศึกษาหรือสถานที่ที่สำนักงานคณะกรรมการอาหารและยากำหนด หรือละเลย ทอดทิ้ง ยุติ หรือเลิก การศึกษาต่อ/ฝึกอบรม ประการหนึ่งประการใด ผู้รับทุนยินยอมรับผิดชดใช้ทุนตามที่สำนักงานคณะกรรมการอาหารและยาได้จ่ายไปแล้วทั้งสิ้น กับใช้เงินอีกสองเท่าของจำนวนทุนดังกล่าวให้เป็น เบี้ยปรับแก่สำนักงานคณะกรรมการอาหารและยา ด้วยทันที

ข้อ 6. ในระหว่างที่รับ อย. ตามสัญญานี้ หากผู้รับทุนพิจารณาเห็นว่าต้องขยายเวลาเรียนสามารถขยายเวลาเรียนได้ไม่เกิน 6 เดือน หรือ 1 ภาคเรียน ให้ยื่นเรื่องขออนุมัติขยายเวลาลาศึกษาล่วงหน้าก่อนอนุมัติเดิมจะสิ้นสุด โดยต้องชี้แจงเหตุผลและได้รับการอนุมัติจากสำนักงานคณะกรรมการอาหารและยา หากไม่ได้รับการอนุมัติจากสำนักงานคณะกรรมการอาหารและยา หรือต้องขยายเวลาเรียนเกินจากนี้ ผู้รับทุนจะต้องรับผิดชอบค่าใช้จ่ายทั้งหมด

ข้อ 7. ในระหว่างที่รับทุน อย. ตามสัญญานี้ หากสำนักงานคณะกรรมการอาหารและยา พิจารณาเห็นว่า ผู้รับทุนไม่มีทางที่จะสำเร็จการศึกษาต่อ/ฝึกอบรม ภายในเวลาที่กำหนด หรือมีเหตุ อันไม่สมควรจะให้ผู้รับทุนอยู่ศึกษาต่อ/ฝึกอบรม ต่อไปไม่ว่าด้วยเหตุใดๆ สำนักงานคณะกรรมการอาหารและยา มีอำนาจสั่งให้ผู้รับทุนยุติหรือเลิกการศึกษาต่อ/ฝึกอบรม ในกรณีนี้ สำนักงานคณะกรรมการอาหารและยา จะสั่งงดให้ทุน อย. แก่ผู้รับทุนเสียตั้งแต่วันที่สั่งให้ยุติหรือเลิกการศึกษาต่อ/ฝึกอบรม หรือตั้งแต่วันหนึ่งวันใดถัดจากวันที่สั่งดังกล่าวนั้นด้วยก็ได้ โดยผู้รับทุนยินยอมรับผิดชดใช้ทุนตามที่สำนักงานคณะกรรมการอาหารและยาได้จ่ายไปแล้วทั้งสิ้น กับให้ใช้เงินอีกสองเท่าของจำนวนทุนที่ได้รับให้เป็นเบี้ยปรับแก่สำนักงานคณะกรรมการอาหารและยา

ข้อ 8. เมื่อสำนักงานคณะกรรมการอาหารและยา กำหนดให้ผู้รับทุนเข้ารับราชการหรือปฏิบัติงาน ในส่วนราชการหรือหน่วยงานของรัฐใด เมื่อใด โดยให้ได้รับเงินเดือนตามที่สำนักงานคณะกรรมการอาหารและยา หรือหน่วยงานของรัฐ กำหนดให้แล้ว ผู้รับทุนสัญญาว่าผู้รับทุนจะเข้ารับราชการหรือปฏิบัติงานในส่วนราชการหรือหน่วยงานของรัฐ ดังกล่าว และจะรับราชการหรือปฏิบัติงานอยู่ต่อไปอีกในส่วนราชการหรือหน่วยงานของรัฐนั้น และหรือ ส่วนราชการหรือหน่วยงานของรัฐอื่นที่สำนักงานคณะกรรมการอาหารและยา เห็นชอบติดต่อกันเป็นเวลาไม่น้อยกว่าสองเท่าของระยะเวลาที่ผู้รับทุนได้รับทุน อย. ตามสัญญานี้

ข้อ 9. ถ้าผู้รับทุนไม่ยอมเข้ารับราชการหรือปฏิบัติงานในส่วนราชการหรือหน่วยงานของรัฐตามที่สำนักงานคณะกรรมการอาหารและยา ก็ดี หรือผู้รับทุนไม่ประพฤติหรือไม่ปฏิบัติตามสัญญานี้ในประการหนึ่งประการใด ผู้รับทุนยินยอมรับผิดชดใช้ทุนตามที่ สำนักงานคณะกรรมการอาหารและยา ได้จ่ายไปแล้วทั้งสิ้น กับใช้เงินอีกสองเท่าของจำนวนทุนดังกล่าวให้เป็นเบี้ยปรับแก่ สำนักงานคณะกรรมการอาหารและยา ด้วยทันที

ถ้าผู้รับทุนรับราชการหรือปฏิบัติงานไม่ครบกำหนดเวลาตามที่กล่าวในข้อ 8 แห่งสัญญานี้ ผู้รับทุนยินยอมรับผิดชดใช้ทุนตามที่สำนักงานคณะกรรมการอาหารและยา ได้จ่ายไปแล้ว รวมทั้งเบี้ยปรับดังกล่าวตามวรรคหนึ่ง ทันที โดยลดลงตามส่วนจำนวนเวลาที่ผู้รับทุนรับราชการหรือปฏิบัติงานชดใช้ไปบ้างแล้ว เว้นแต่ ในกรณีซึ่ง สำนักงานคณะกรรมการอาหารและยา และกระทรวงการคลังจะใช้ดุลพินิจพิจารณาเห็นว่ามีเหตุผลอันสมควรให้ผู้รับทุนพ้น ความรับผิด

ถ้าการที่ผู้รับทุนไม่เข้ารับราชการหรือไม่ปฏิบัติงานหรือออกจากราชการหรือออกจากงานก่อนครบกำหนดเวลาดังกล่าวตามวรรคหนึ่งหรือวรรคสอง แล้วแต่กรณี เป็นเพราะเหตุที่ผู้รับทุน เจ็บป่วยและ สำนักงานคณะกรรมการอาหารและยา และกระทรวงการคลังได้พิจารณาแล้วเห็นว่าผู้รับทุน ไม่อาจหรือ ไม่เหมาะสมที่จะรับราชการหรือปฏิบัติงาน ผู้รับทุนจึงจะไม่ต้องรับผิดดังกล่าวตามวรรคหนึ่งหรือวรรคสอง แล้วแต่กรณี แต่ถ้าในระหว่างเวลาสามปีนับแต่วันที่สำนักงานคณะกรรมการอาหารและยากำหนดให้เข้ารับราชการหรือปฏิบัติงานหรือ วันที่ผู้รับทุนได้ออกจากราชการหรือออกจากงาน ผู้รับทุนไปทำงานในรัฐวิสาหกิจ บริษัท ห้างร้านของเอกชน องค์การระหว่างประเทศ หรือองค์การต่างประเทศโดยได้รับเงินเดือนและประโยชน์อย่างอื่นสูงกว่าเงินเดือนที่ผู้รับทุนได้รับจากส่วนราชการหรือหน่วยงานของรัฐผู้รับทุนยินยอมรับผิดชดใช้ทุนและเบี้ยปรับตามที่กล่าวในวรรคหนึ่งหรือวรรคสองแล้วแต่กรณี เว้นแต่ในกรณีซึ่งสำนักงานคณะกรรมการอาหารและยา และกระทรวงการคลังจะใช้ดุลพินิจพิจารณาเห็นว่ามีเหตุผลอันสมควรให้ผู้รับทุนพ้นความรับผิด

ในกรณีที่ผู้รับทุนไม่ประพฤติหรือไม่ปฏิบัติตามสัญญานี้ในประการหนึ่งประการใด จนสำนักงานคณะกรรมการอาหารและยา สั่งให้ผู้รับทุนยุติการศึกษาต่อ/ฝึกอบรมนั้น ถ้าผู้รับทุนได้เข้ารับราชการหรือปฏิบัติงานในส่วนราชการหรือหน่วยงานของรัฐตามที่สำนักงานคณะกรรมการอาหารและยากำหนดให้ แล้วผู้รับทุนจึงจะไม่ต้องรับผิดดังกล่าวตามวรรคหนึ่ง

ข้อ 10. ในกรณีที่ผู้รับทุนได้รับอนุมัติจากสำนักงานคณะกรรมการอาหารและยาให้อยู่ ศึกษาต่อ/ฝึกอบรมต่อไป ด้วยทุนส่วนตัวหรือทุนอื่นตามระยะเวลาที่สำนักงานคณะกรรมการอาหารและยา กำหนด การได้รับอนุมัติดังกล่าวไม่เป็นเหตุปลดเปลื้องความรับผิดของผู้รับทุนโดยผู้รับทุนยังคงมีภาระหน้าที่และความรับผิดชอบตามที่ได้ให้สัญญาไว้กับสำนักงานคณะกรรมการอาหารและยาทั้งปวง รวมทั้งที่เกี่ยวกับการรับทุน อย. ก็ดี การอยู่ในความดูแลของสำนักงานคณะกรรมการอาหารและยาก็ดี การไม่เดินทางกลับการเข้ารับราชการหรือปฏิบัติงาน และจำนวนเวลาที่ต้องรับราชการหรือปฏิบัติงานชดใช้ก็ดี การชดใช้เงินทุนและเบี้ยปรับเมื่อผู้รับทุนไม่เข้ารับราชการ หรือปฏิบัติงานหรือรับราชการ หรือปฏิบัติงานชดใช้ไม่ครบถ้วนก็ดี และการทดรองจ่ายเงินเพื่อชำระหนี้สินแทนผู้รับทุนก็ดี ผู้รับทุนตกลงยินยอมรับผิดชอบและปฏิบัติการ ให้เป็นไปตามที่กำหนดไว้ใน สัญญานี้ทุกประการดังเดิม ฉะนั้น ในช่วงระยะเวลาที่ผู้รับทุนอยู่ศึกษาต่อ/ฝึกอบรมด้วยทุนส่วนตัว หรือทุนอื่นดังกล่าวนี้ สำนักงานคณะกรรมการอาหารและยา ไม่ต้องจ่ายเงินทุน อย. ให้แก่ผู้รับทุน แต่ถ้าสำนักงานคณะกรรมการอาหารและยา ได้จ่ายเงินให้แก่ผู้รับทุนไปในช่วงระยะเวลาดังกล่าวนี้ ไม่ว่ากรณีใด ผู้รับทุนยินยอมให้ถือว่าเงินนั้นเป็น เงินทุน อย. ที่ผู้รับทุนจะต้องชดใช้ให้แก่ สำนักงานคณะกรรมการอาหารและยา ตามสัญญานี้ทุกประการ และในระหว่างที่ผู้รับทุนศึกษาต่อ/ฝึกอบรม ด้วยทุนส่วนตัวหรือทุนอื่นนี้ หากสำนักงานคณะกรรมการอาหารและยา พิจารณาเห็นว่า มีเหตุผลอันสมควรที่จะเรียกหรือสั่งให้ผู้รับทุนยุติการศึกษาต่อ/ฝึกอบรม ไม่ว่าด้วยเหตุผลใดๆ สำนักงานคณะกรรมการอาหารและยา มีอำนาจสั่งให้ผู้รับทุนยุติหรือเลิกการศึกษาต่อ/ฝึกอบรมแล้วแต่กรณีได้ และเมื่อสำนักงานคณะกรรมการอาหารและยา กำหนดให้ผู้รับทุนรับราชการหรือปฏิบัติงานในส่วนราชการหรือหน่วยงานใดของรัฐเมื่อใด โดยให้ได้รับเงินเดือนตามที่สำนักงานคณะกรรมการอาหารและยา หรือหน่วยงานของรัฐกำหนดให้แล้ว ผู้รับทุนยินยอมปฏิบัติตามคำสั่งของสำนักงานคณะกรรมการอาหารและยา ทุกประการ

ข้อ 11. ในกรณีที่ผู้รับทุนมีหนี้สินหรือความรับผิดต่อบุคคลภายนอก ไม่ว่าจะเกี่ยวกับ การศึกษาต่อ/ฝึกอบรมหรือไม่ก็ตาม ในระหว่างที่รับทุนตามสัญญานี้ เมื่อสำนักงานคณะกรรมการอาหารและยา พิจารณาเห็นเป็นการจำเป็น หรือสมควรที่จะออกเงินทดรองจ่ายเพื่อชำระหนี้สินหรือปลดเปลื้องความรับผิดแก่บุคคลภายนอกแทนผู้รับทุน ผู้รับทุนตกลงยินยอมให้สำนักงานคณะกรรมการอาหารและยา ออกเงินทดรองจ่ายเพื่อการดังกล่าวไปก่อนได้แม้จะมิได้แจ้งให้ ผู้รับทุนทราบล่วงหน้าก่อนก็ตามและให้ถือว่าเงินจำนวนที่ สำนักงานคณะกรรมการอาหารและยา ได้ออกทดรองจ่ายไปแล้ว ดังกล่าวเป็นหนี้สินที่ผู้รับทุนต้องชดใช้ให้แก่ สำนักงานคณะกรรมการอาหารและยา ทันทีเมื่อได้รับแจ้งจากสำนักงานคณะกรรมการอาหารและยา

ข้อ 12. ในกรณีที่ผู้รับทุนได้รับเงินจากสำนักงานคณะกรรมการอาหารและยา เพื่อเป็นค่าใช้จ่ายในการใดๆ หรือสำนักงานคณะกรรมการอาหารและยา ได้ออกเงินทดรองจ่ายเพื่อเป็นค่าใช้จ่ายใด ๆ ของผู้รับทุนอันมิใช่ค่าใช้จ่ายที่สำนักงานคณะกรรมการอาหารและยา จะต้องจ่ายเป็นทุน อย. ตามสัญญานี้ ผู้รับทุนตกลงยินยอมให้ถือว่าเงินจำนวนที่ผู้รับทุนได้รับไปหรือที่สำนักงานคณะกรรมการอาหารและยา ได้ออกทดรองจ่ายไปแล้วดังกล่าวเป็นหนี้สินที่ผู้รับทุนต้องชดใช้ให้แก่สำนักงานคณะกรรมการอาหารและยาทันทีเมื่อได้รับแจ้งจากสำนักงานคณะกรรมการอาหารและยา

ข้อ 13. เพื่อเป็นหลักประกันในการปฏิบัติตามสัญญาฉบับนี้ ผู้รับทุนจะจัดหาบุคคลที่มี คุณสมบัติและหลักทรัพย์ซึ่งสำนักงานคณะกรรมการอาหารและยา เห็นสมควรมาทำสัญญาค้ำประกัน กับสำนักงานคณะกรรมการอาหารและยา ภายในเวลาที่สำนักงานคณะกรรมการอาหารและยา กำหนดและ ในกรณีที่สำนักงานคณะกรรมการอาหารและยา เห็นสมควรให้ผู้รับทุนเปลี่ยนผู้ค้ำประกัน ผู้รับทุนจะดำเนินการให้เสร็จสิ้นภายใน 3 (สาม) เดือน ในกรณีที่ผู้ค้ำประกันตายหรือถูกศาลพิพากษาให้เป็นบุคคลล้มละลายในระหว่างอายุประกัน ตามสัญญานี้ ผู้รับทุนตกลงจะจัดให้มีผู้ค้ำประกันรายใหม่ภายใน 3 (สาม) เดือน นับแต่วันที่ผู้ค้ำประกันเดิมตายหรือเป็นบุคคลล้มละลาย โดยผู้ค้ำประกันรายใหม่จะต้องค้ำประกันตาม สัญญาค้ำประกันเดิมทุกประการ และหากผู้รับทุนไม่ปฏิบัติตามให้ถือว่าผิดสัญญาซึ่งสำนักงานคณะกรรมการอาหารและยา มีสิทธิบอกเลิกสัญญาได้ทันที

ผู้รับทุนได้อ่านและเข้าใจข้อความในสัญญาฉบับนี้ดีแล้ว จึงได้ลงนามในสัญญานี้ไว้ต่อหน้าพยานเป็นสำคัญ

 ลงนาม....................................................ผู้รับทุน

 (...................................................)

ลงนาม....................................................สำนักงาน อย.

(...................................................)

 ลงนาม....................................................พยาน

(...................................................)

 ลงนาม....................................................พยาน

(...................................................)